**BRUKERVEILEDNING**

**Gudstjeneste - Steg for steg**

«Gudstjeneste – steg for steg» er et hefte som inneholder de ulike leddene i gudstjenesten, og som gir en enkel beskrivelse av disse gjennom kortfattet tekst og fargerike bilder. Heftet er laget i et lite format, slik at det skal være enkelt å ta med seg i lomma, og enkelt å bruke. Vi håper heftet kan bidra til å gjøre gudstjenesten mer *tilgjengelig*.

Innledningen i heftet sier noe om at gudstjenesten *handler om livet.* De ulike leddene i gudstjenesten viser til ulike sider ved menneskelivet, og til menneskets forhold til Gud. Vi håper heftet kan bidra til at folk flest får muligheten til å oppdage koblingen mellom gudstjenesten og eget liv.

**Hvordan bruke heftet?**

Heftet er prøvd ut i flere pilotmenigheter i Stavanger bispedømme, og tilbakemeldingene fra disse har vært at heftet oppleves som en god ressurs, som kan brukes inn i mange ulike sammenhenger, og til ulike målgrupper.

Her er noen forslag til hvordan heftet kan brukes:

* **Dåpssamtale:** heftet kan brukes i enkeltsamtaler eller på fellessamlinger, og er fin som gave til dåpsforeldre og faddere.
* **Til dåp av større barn, ungdommer eller voksne:** en kansnakke om den kristne tro ved å arbeide seg gjennom gudstjenesteheftet sammen med dåpskandidaten.
* **Samlinger for konfirmantforeldre:** heftet kan brukes på samlinger med konfirmantforeldre, og kan være fin som gave til foreldrene.
* **I gudstjenesten:** heftet kan være til utlån eller til utdeling til gudstjenestedeltakere, slik at de kan bla igjennom heftet underveis i gudstjenesten og/eller hjemme.
* **Gudstjenesteutvalg/andre utvalg:** en gjennomgang av heftet kan gi medlemmer av ulike utvalg kunnskap om og eierskap til gudstjenesten.
* **Til ulike målgrupper i menigheten**: heftet kan sendes ut til ulike målgrupper i menigheten, enten ved personlig overlevering eller pr post, for å invitere til gudstjeneste – gjerne med et eget følgebrev fra menigheten.
* **I undervisningssammenheng og i bibelgrupper**: heftet kan være en ressurs i konfirmasjonsundervisningen, til ungdomsgrupper/ledertrening, eller til voksne i bibelgrupper eller i annen undervisningssammenheng.

Heftet er utarbeidet av Stavanger Bispedømmeråd. Heftet selges på IKO, og brukerveiledning og powerpoint med bilder fra heftet, kan lastes ned fra Ressursbanken.no og på IKOs hjemmesider. Alle ressursene finnes både på bokmål og nynorsk.